**LAZDIJŲ RAJONO SAVIVALDYBĖS TARYBA**

# SPRENDIMAS

**DĖL LAZDIJŲ RAJONO SAVIVALDYBĖS ŽELDYNŲ IR ŽELDINIŲ APSAUGOS TAISYKLIŲ PATVIRTINIMO**

2018 m. lapkričio 12 d. Nr. 34-1519

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 36 punktu, 18 straipsnio 1 dalimi ir Lietuvos Respublikos želdynų įstatymo 10 straipsnio 1 dalies 9 punktu, Lazdijų rajono savivaldybės taryba n u s p r e n d ž i a:

1. Patvirtinti Lazdijų rajono savivaldybės želdynų ir želdinių apsaugos taisykles (pridedama).
2. Pripažinti netekusiu galios Lazdijų rajono savivaldybės tarybos 2008 m. gegužės 21 d. sprendimą Nr. 5TS-422 „Dėl Lazdijų rajono savivaldybės želdinių apsaugos, priežiūros ir tvarkymo taisyklių“.

Savivaldybės meras

Parengė

Andrius Milkus

2018-11-05

PATVIRTINTA

Lazdijų rajono savivaldybės tarybos

2018 m. lapkričio d. sprendimu Nr.

**LAZDIJŲ RAJONO SAVIVALDYBĖS ŽELDYNŲ IR ŽELDINIŲ APSAUGOS TAISYKLĖS**

**I. BENDROSIOS NUOSTATOS**

1. Lazdijų rajono savivaldybės želdynų ir želdinių apsaugos taisyklės (toliau – Taisyklės) reglamentuoja Lazdijų rajono savivaldybės (toliau – Savivaldybė) teritorijoje ne miškų ūkio paskirties žemėje esančių želdynų ir želdinių apsaugos reikalavimus, kurių privalo laikytis fiziniai ir juridiniai asmenys (toliau – Asmenys) įstatymų nustatyta tvarka priskirtose ir bendrojo naudojimo teritorijose.

2. Taisyklių tikslas – išsaugoti želdynus ir želdinius kaip estetiškai, ekologiškai, istoriškai ir kultūrai svarbius kraštovaizdžio elementus, kurie užtikrintų gamtinio ir kultūrinio kraštovaizdžio stabilumą, gyventojų teisę į jų gyvenimo kokybę gerinančias aplinkos sąlygas.

3. Taisyklės parengtos vadovaujantis Lietuvos Respublikos želdynų įstatymu, Lietuvos Respublikos Vyriausybės 2008 m. kovo 12 d. nutarimu Nr. 206 „Dėl kriterijų, pagal kuriuos medžiai ir krūmai, augantys ne miškų ūkio paskirties žemėje, priskiriami saugotiniems, patvirtinimo ir medžių ir krūmų priskyrimo saugotiniems“ (toliau – Vyriausybės patvirtintas kriterijų sąrašas), Lietuvos Respublikos aplinkos ministro 2008 m. sausio 31 d. įsakymu Nr. D1-87 „Dėl saugotinų medžių ir krūmų kirtimo, persodinimo ar kitokio pašalinimo atvejų, šių darbų vykdymo ir leidimų šiems darbams išdavimo, medžių ir krūmų vertės atlyginimo tvarkos aprašo patvirtinimo” (toliau – Leidimų išdavimo tvarkos aprašas), Lietuvos Respublikos aplinkos ministro 2007 m. gruodžio 29 d. įsakymu Nr. D1-717 „Dėl Medžių ir krūmų veisimo, vejų ir gėlynų įrengimo taisyklių patvirtinimo“ ir kitais Lietuvos Respublikoje galiojančiais teisės aktais, reglamentuojančiais su želdynais susijusius klausimus.

4. Asmenys želdynus ir želdinius saugo, tvarko ir prižiūri patys arba sudaro sutartis su asmenimis, turinčiais atitinkamą kvalifikaciją ir kuriems Lietuvos Respublikos aplinkos ministerijos nustatyta tvarka yra suteikta teisė vykdyti šiuos darbus, vadovaudamiesi Lietuvos Respublikos želdynų įstatymu, šio įstatymo įgyvendinamaisiais teisės aktais, kitais Lietuvos Respublikoje galiojančiais teisės aktais bei šiomis Taisyklėmis.

5. Taisyklėse vartojamos sąvokos atitinka Lietuvos Respublikos želdynų įstatyme, šio įstatymo įgyvendinamuosiuose teisės aktuose ir kituose teisės aktuose vartojamas sąvokas.

**II. SAUGOTINŲ ŽELDINIŲ, AUGANČIŲ NE MIŠKŲ ŪKIO PASKIRTIES ŽEMĖJE, TVARKYMO REGLAMENTAVIMAS**

6. Medžiai ir krūmai, augantys ne miškų ūkio paskirties žemėje, priskiriami saugotiniems ir jų kirtimo, persodinimo ar kitokio pašalinimo, genėjimo darbams reikalingas leidimas, jeigu atitinka bent vieną iš kriterijų, nurodytų Vyriausybės patvirtiname kriterijų sąraše.

7. Saugotiniems priskiriami medžiai ir krūmai, kurie įrašyti į Lietuvos Respublikos saugomų gyvūnų, augalų ir grybų rūšių sąrašą, Augalų nacionalinių genetinių išteklių sąrašą, arba medžiai ir krūmai, kurie yra kultūros paveldo objektų ar vietovių vertingosios savybės.

8. Saugotiniems nepriskiriami medžiai ir krūmai ir jų kirtimo, persodinimo ar kitokio pašalinimo, genėjimo darbams leidimo nereikia:

8.1. nudžiūvę, stichinių nelaimių, gaisrų ar avarijų metu išversti, nulaužti, apdegę, žvėrių sužaloti medžiai ir krūmai;

8.2. invazinių rūšių medžiai ir krūmai;

8.3. medžiai ir krūmai, augantys:

8.3.1. ant pastatų stogų, pamatų ar kitų jo dalių, inžinerinių statinių;

8.3.2. geležinkelio želdinių apsaugos zonoje aukštesni už nuotolį nuo medžio iki pirmojo bėgio;

8.3.3. energetikos objektų (išskyrus elektros oro kabelius) apsaugos zonose;

8.3.4. pylimo (polderio) priežiūros juostoje, melioracijos griovio (išskyrus sureguliuotas upių vagas) šlaituose ir priežiūros juostoje, drenažo rinktuvo apsaugos juostoje, ant melioracijos statinių ir 15 m atstumu nuo melioracijos statinių ašinės linijos ir žemės užtvankos žemutinio šlaito, kai melioracijos statiniai įtraukti į melioruotos žemės ir melioracijos statinių apskaitą, taip pat 15 m atstumu į abi puses nuo drenažo žiočių ir (ar) vandens nuleistuvų įtekėjimo į sureguliuotas upes;

8.4. medžiai ir krūmai, kuriuos numatyta iškirsti pagal parengtus saugomų teritorijų gamtotvarkos planus, kultūros paveldo objektų apsaugos reglamentus ar kompleksinių kultūros paveldo objektų ir kultūros paveldo vietovių tvarkymo planus ir saugomų rūšių apsaugos planus.

**III. LEIDIMŲ SAUGOTINŲ MEDŽIŲ IR KRŪMŲ KIRTIMO, PERSODINIMO AR KITOKIO PAŠALINIMO, GENĖJIMO DARBAMS IŠDAVIMO TVARKA**

9. Leidimą saugotinų medžių ir krūmų kirtimo, persodinimo ar kitokio pašalinimo, genėjimo darbams (toliau – Leidimas) išduoda Savivaldybės administracijos Architektūros ir aplinkosaugos skyrius.

10. Saugotinus želdinius, augančius ne miškų ūkio paskirties žemėje, iškirsti, genėti ar kitaip pertvarkyti galima tik turint Leidimą.

11. Saugotinų želdinių, augančių ne miškų ūkio paskirties žemėje, kirtimas ar kitoks pertvarkymas be Leidimo laikomas savavališku.

12. Leidimas išduodamas pagal Leidimų išdavimo tvarkos aprašo 1 priedu patvirtintą formą.

13. Leidimų išdavimo tvarkos aprašo 2 priedu patvirtintos formos prašymus (toliau – Prašymus) dėl saugotinų medžių ir krūmų kirtimo, genėjimo ar kitokio pertvarkymo pateikia:

13.1. želdynų ir želdinių savininkas ar valdytojas (įskaitant ir Savivaldybės administracijos seniūnijas);

13.2. sklypų savininkai ar valdytojai, kurių sklypuose planuojami statybos darbai bei numatomas želdinių kirtimas (genėjimas) ar kitoks pertvarkymas, kartu pateikdami statybos leidimu patvirtintus sklypo arba teritorijos sprendinius su pažymėtais kirsti, genėti, persodinti ar kitaip tvarkyti želdiniais, jų rūšimi, skaičiumi, skersmeniu, būkle (želdinių pertvarkymo projektas); taip pat (jeigu buvo rengtas) patvirtintą statinio techninio projekto sklypo arba teritorijos planą su numatomais sodinti želdiniais, jų rūšimi, dydžiu, skaičiumi; taip pat (jeigu buvo rengtas) galiojantį sklypo detalųjį planą;

13.3. fiziniai ar juridiniai asmenys, kurių manymu, augantys želdiniai kelia pavojų žmonių sveikatai ir (ar) turtui.

14. Savivaldybės administracijos Architektūros ir aplinkosaugos skyrius, gavęs prašymą, paruošia Leidimą. Esant neaiškiai argumentacijai, gali būti prašoma papildomos informacijos iš želdinių savininko (valdytojo) ar sukviečiama Savivaldybės administracijos direktoriaus įsakymu sudaryta Savivaldybės želdynų ir želdinių apsaugos ir priežiūros komisija (toliau – Komisija).

15. Prieš išduodant Leidimą, numatyti kirsti saugotini medžiai pažymimi dažais: kirsti – raudonai, persodinti – geltonai.

16. Leidimas arba motyvuotas atsisakymas jį išduoti pateikiamas per 30 darbo dienų nuo raštiško šių Taisyklių 13 punkte nurodytų asmenų Prašymo padavimo dienos ir galioja vienerius metus nuo jo išdavimo datos.

17. Neturint Leidimo (jis išduodamas per 5 darbo dienas, įvykdžius darbus) galima šalinti (kirsti) vėjo, sniego, žaibo ar dėl kitų priežasčių išverstus, nulaužtus medžius, genėti medžius, kai kelia pavojų žmonėms, pastatams ir statiniams ar eismui.

**IV. ŽELDINIŲ ATKURIAMOSIOS VERTĖS NUSTATYMAS**

18. Želdinių atkuriamąją vertę, prieš išduodant leidimą juos kirsti ar pertvarkyti, įvertina Komisija, vadovaudamasi Lietuvos Respublikos aplinkos ministro patvirtinta Želdinių atkuriamosios vertės metodika.

19. Asmenys už leistus iškirsti saugotinus medžius moka mokestį (medžio atkuriamąją vertę) į Savivaldybės biudžeto sąskaitą, išskyrus Taisyklių 21 punkte numatytus atvejus, kai leidimai išduodami neatlyginamai.

20. Leidimus kirsti ar kitaip pertvarkyti saugotinus želdinius gaunantys asmenys teisės aktuose nustatyta tvarka gali būti įpareigoti pasodinti naujus želdinius, kurių kiekis ir rūšinė sudėtis nurodoma Leidime.

21. Saugotini medžiai ir krūmai, turint leidimą, neatlyginamai gali būti kertami (šalinami) šiais atvejais, kai:

21.1. nudžiūvę, išskyrus uoksinius (drevėtus);

21.2. vėjo, sniego, žaibo ar dėl kitų priežasčių išversti, nulaužti, apdegę gaisro metu;

21.3. išpuvę (išskyrus atvejus, kai nėra pavojingi žmonėms, pastatams, eismui ir labai svarbūs biologinės įvairovės požiūriu);

21.4. pasvirę didesniu negu 45˚ kampu ir pasvirimas kasmet didėja (nustatoma stebėsenos metu);

21.5. pažeisti stiebo ir šaknų puviniu;

21.6. apipulti vabzdžių kenkėjų ir grybinių ligų;

21.7. pažeistos medžių ir krūmų gyvybinės funkcijos, funkcijų pažeidimo parametrai reglamentuojami Žalos aplinkai, sunaikinus ar sužalojus gamtinius kraštovaizdžio kompleksus ir objektus, skaičiavimo metodika, patvirtinta Lietuvos Respublikos aplinkos ministro 2014 m. kovo 12 d. įsakymu Nr. D1-269 „Dėl žalos aplinkai, sunaikinus ar sužalojus gamtinius kraštovaizdžio kompleksus ir objektus, skaičiavimo metodikos patvirtinimo“;

21.8. vykdomi kraštovaizdžio formavimo ar kiti medžių ir krūmų kokybę gerinantys kirtimai;

21.9. auga ant pastatų stogų, pamatų ar kitų jų dalių;

21.10. auga pylimo (polderių) šlaituose, melioracijos griovių (išskyrus sureguliuotas upes ir upelius) šlaituose ir jų apsaugos juostose;

21.11. auga kapinėse ir gadina paminklus, antkapius, kapinių tvorą;

21.12. auga ant piliakalnių, pilkapių;

21.13. auga parkuose, skveruose ir kitose urbanizuotose teritorijose kaip nepageidaujamos rūšys;

21.14. auga arti pastatų ir tamsina langus (vasaros metu kambariuose apšvietimas neatitinka galiojančių normų), gadina pamatus, kelia grėsmę pastatui;

21.15. auga apsaugos zonose, kuriose pagal Specialiųjų žemės ir miško naudojimo sąlygas, patvirtintas Lietuvos Respublikos Vyriausybės 1992 m. gegužės 12 d. nutarimu Nr. 343 „Dėl Specialiųjų žemės ir miško naudojimo sąlygų patvirtinimo“, neturi augti;

21.16. auga teritorijoje, kuri numatoma naudoti valstybiniams geležinkeliams, magistraliniams vamzdynams, aukštos įtampos elektros linijoms, valstybinės reikšmės keliams, gatvėms tiesti, rekonstruoti, svarbioms valstybinės reikšmės statyboms;

21.17. numatyti kirsti, atlikus želdynų ir želdinių inventorizavimą;

21.18. yra nustatyta tvarka parengti saugomų teritorijų planavimo dokumentai, kuriuose nurodyti kertami ar kitaip pertvarkomi medžiai ir krūmai;

21.19. šalinamos saugotinų medžių, pasvirusių didesniu kaip 45˚ kampu, storosios šakos.

22. Saugotini medžiai ir krūmai Taisyklių 21 punkte išvardytais atvejais gali būti kertami tik įvertinus jų būklę natūroje, išskyrus Taisyklių 21.11–21.14 papunkčius.

**V. ŽELDINIŲ SODINIMAS**

23. Želdynai kuriami, želdiniai veisiami vadovaujantis teritorijų planavimo dokumentais, želdynų ir želdinių tvarkymo, želdynų tvarkymo ir kūrimo projektais, kitais dokumentais, atsižvelgiant į Savivaldybės administracijos tvarkomų objektų prioritetus, Medžių ir krūmų veisimo, vejų ir gėlynų įrengimo taisyklėmis, patvirtintomis Lietuvos Respublikos aplinkos ministro 2007 m. gruodžio 29 d. įsakymu Nr. D1-717 „Dėl Medžių ir krūmų veisimo, vejų ir gėlynų įrengimo taisyklių patvirtinimo“.

24. Bendro naudojimo teritorijoje (išskyrus privačias namų valdas) sodinti želdinius galima tik suderinus su Savivaldybės administracija apželdinimo projektą arba schemą.

25. Pertvarkant, sodinant želdinius, nuo kaimyninių sklypų ribų ir gatvės raudonosios linijos medžių ir krūmų sodinimo atstumas turi būti nustatomas vadovaujantis Medžių ir krūmų veisimo, vejų ir gėlynų įrengimo taisyklėmis patvirtintomis Lietuvos Respublikos aplinkos ministro 2007 m. gruodžio 29 d. įsakymu Nr. D1-717 „Dėl Medžių ir krūmų veisimo, vejų ir gėlynų įrengimo taisyklių patvirtinimo“.

**VI. ATSAKOMYBĖ**

26. Fiziniai ir juridiniai asmenys, pažeidę šių Taisyklių reikalavimus, atsako įstatymų nustatyta tvarka.

**VII. BAIGIAMOSIOS NUOSTATOS**

27. Taisyklės priimamos ir keičiamos Savivaldybės tarybos sprendimu.

28. Taisyklių atskiri punktai galioja tiek, kiek neprieštarauja po šių Taisyklių patvirtinimo priimtiems aukštesnių valstybės institucijų norminiams aktams.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL LAZDIJŲ RAJONO SAVIVALDYBĖS ŽELDYNŲ IR ŽELDINIŲ APSAUGOS TAISYKLIŲ PATVIRTINIMO“ PROJEKTO**

**AIŠKINAMASIS RAŠTAS**

2018-11-05

Lazdijų rajono savivaldybės tarybos sprendimo „Dėl Lazdijų rajono savivaldybės želdynų ir želdinių apsaugos taisyklių patvirtinimo“ projektas parengtas vadovaujantis Lietuvos Respublikos želdynų įstatymu, Lietuvos Respublikos Vyriausybės 2008 m. kovo 12 d. nutarimu Nr. 206 „Dėl kriterijų, pagal kuriuos medžiai ir krūmai, augantys ne miškų ūkio paskirties žemėje, priskiriami saugotiniems, sąrašo patvirtinimo ir medžių ir krūmų priskyrimo saugotiniems“ (toliau – Vyriausybės patvirtintas kriterijų sąrašas), Lietuvos Respublikos aplinkos ministro 2008 m. sausio 31 d. įsakymu Nr. D1-87 „Dėl saugotinų medžių ir krūmų kirtimo, persodinimo ar kitokio pašalinimo atvejų, šių darbų vykdymo ir leidimų šiems darbams išdavimo, medžių ir krūmų vertės atlyginimo tvarkos aprašo patvirtinimo” (toliau – Leidimų išdavimo tvarkos aprašas), Lietuvos Respublikos aplinkos ministro 2007 m. gruodžio 29 d. įsakymu Nr. D1-717 „Dėl Medžių ir krūmų veisimo, vejų ir gėlynų įrengimo taisyklių patvirtinimo“ ir kitais Lietuvos Respublikoje galiojančiais teisės aktais, reglamentuojančiais su želdynais susijusius klausimus.

**Šio sprendimo projekto tikslas** – atnaujinti Lazdijų rajono savivaldybės želdynų ir želdinių apsaugos taisykles, kurios atitiktų šiuo metu galiojančius teisės aktus, reglamentuojančius su želdynais susijusius klausimus.

Taisyklių tikslas – išsaugoti želdynus ir želdinius kaip estetiškai, ekologiškai, istoriškai ir kultūrai svarbius kraštovaizdžio elementus, kurie užtikrintų gamtinio ir kultūrinio kraštovaizdžio stabilumą, gyventojų teisę į jų gyvenimo kokybę gerinančias aplinkos sąlygas.

**Galiojantys aktai, kuriuos reikėtų keisti ar panaikinti, priėmus sprendimą:** reikės pripažinti netekusiu galios Lazdijų rajono savivaldybės tarybos 2008 m. gegužės 21 d. sprendimą Nr. 5TS-422 „Dėl Lazdijų rajono savivaldybės želdinių apsaugos, priežiūros ir tvarkymo taisyklių“.

Priėmus šį Lazdijų rajono savivaldybės tarybos sprendimą, neigiamų pasekmių nenumatoma.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Architektūros ir aplinkosaugos skyriaus vyr. specialistas Andrius Milkus.

Architektūros ir aplinkosaugos skyriaus vyr. specialistas Andrius Milkus